**Tisztelt Képviselő-testület!**

Kőszeg Város Önkormányzata 2022. január 1. óta küzd a gyermekorvosi feladatok ellátásának nehézségével. Ezen idő óta sajnos a két gyermekorvosi körzet betöltetlen, hosszútávon azóta sem sikerült ezt a problémát megoldani. Szerencsére helyettesítési szerződésekkel jelenleg mindkét körzet ellátott, azonban, mivel a helyettesítés keretében történő ellátást az állam nem finanszírozza, ez jelentős többletköltséget jelent az Önkormányzat számára.

A gyermekorvosokat folyamatosan keressük, az álláslehetőséget rendszeresen hirdetjük a jelentkezők azonban elmaradnak, sajnos még telefonos érdeklődés sem volt a közelmúltban. A tapasztalatok azt mutatják, hogy az önkormányzati lakás biztosítása, a betöltetlen körzetekre vonatkozó NEAK által biztosított támogatás nem teszi vonzóvá városunkat annyira, hogy a már praxisban lévő vagy kórházban dolgozó gyermekorvosokat elmozdítsuk jelenlegi munkahelyükről, esetleg, hogy pályakezdő fiatalokkal szerződjünk.

Javasoljuk, hogy a Képviselő-testület biztosítson a leendő gyermekorvos számára egy vissza nem térítendő 10.000.000, - forint összegű támogatást. Véleményünk szerint azzal a feltétellel adja az Önkormányzat a támogatást, ha a szerződő gyermekorvos legalább 5 év gyermekorvosi ellátást vállal a városban. Ezen lehetőség megteremtéséhez szükséges a pénzügyi források átcsoportosítása. Kőszeg Város Önkormányzatának költségvetésében a NEAK feladatok körében lévő dologi kiadást szükséges 10.000.000, - forinttal lecsökkenteni, a NEAK feladatok körében a vissza nem térítendő támogatásokat pedig 10.000.000, - forinttal megemelni.

A szóbeli előterjesztést a Kulturális, Oktatási, Szociális, Egészségügyi és Sport Bizottság, valamint a Pénzügyi, Jogi és Rendészeti Bizottság megtárgyalta és egyhangúlag elfogadásra ajánlja.

Kérem a tisztelt Képviselő-testületet, hogy az előterjesztést megtárgyalni és a határozati javaslatokat elfogadni szíveskedjenek!

Kőszeg, 2025. március 21.

A polgármester nevében:

Dr. Dömötör Ramóna s. k.

igazgatási osztályvezető

1. **HATÁROZATI JAVASLAT**

Kőszeg Város Önkormányzatának Képviselő-testülete Kőszeg Város Önkormányzatának 2025. évi költségvetésében szereplő NEAK feladatok körében lévő dologi kiadásait 10.000.000 Ft-tal lecsökkenti, és a NEAK feladatok körében a vissza nem térítendő támogatásokat 10.000.000, -Ft-tal megemeli.

**Felelős:** Básthy Béla polgármester

**Határidő:** azonnal

1. **HATÁROZATI JAVASLAT**

Kőszeg Város Önkormányzatának Képviselő-testülete elrendeli, hogy Kőszeg Város Önkormányzata a gyermekorvosi álláshirdetésekben 10.000.000, - forint összegű vissza nem térítendő támogatást kínáljon azzal a feltétellel, hogy a gyermekorvos …….év gyermekorvosi ellátást vállal a városban.

**Felelős:** Dr. Zalán Gábor jegyző

**Határidő:** azonnal